นายกฯ ต้อนรับนักท่องเที่ยวคนที่ 10 ล้าน พร้อมมอบของขวัญที่ระลึกฉลองนักท่องเที่ยวเข้าไทยครบ 10 ล้านคน
พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังร่วมต้อนรับนักท่องเที่ยว ด้วยการจัดแสดงขบวนกลองยาว พร้อมมอบพวงมาลัยของที่ระลึก Amazing Thailand จากการท่องเที่ยวแห่งประเทศไทย (ททท.) ที่ท่าอากาศยานสุวรรณภูมิ โดย ททท. ได้จัดกิจกรรมเฉลิมฉลองโอกาสพิเศษ ภายใต้งาน “Amazing Thailand 10 Million Celebrations” ต้อนรับนักท่องเที่ยวจากเที่ยวบิน TG923 เดินทางจากท่าอากาศนานาชาติแฟรงก์เฟิร์ต สหพันธ์สาธารณรัฐเยอรมนี และ เที่ยวบิน SV 846 เดินทางจากกรุงริยาดซาอุดีอาระเบีย ซึ่งมีนักท่องเที่ยวผู้ที่โชคดีที่สุดคนที่ 10 ล้าน ได้แก่ นาง นาจูด อัลคูไวเตอร์ และ นาย ไฮซัม จะได้รับของขวัญจากผู้สนับสนุนการจัดกิจกรรมกว่า 3 แสนบาท เช่น บัตรกำนัลที่พัก โรงแรม  แพคเกจบริการด้านสุขภาพ  บัตรสวนน้ำ แพคเกจครอบครัว และรางวัล Shopping Bag ด้านนายยุทธศักดิ์ สุภสร ผู้ว่าการการท่องเที่ยวแห่งประเทศไทย(ททท.) เปิดเผยว่า ปี 2565 ตั้งเป้ามีนักท่องเที่ยวเข้ามาในประเทศไทยกว่า 10 ล้านคน ประมาณการว่าสิ้นปีนี้จะมีนักท่องเที่ยวเข้ามาสูงกว่าเป้าหมายที่ 11 ล้านคน ซึ่งคาดการณ์ว่า ปี 2566 จะมีจำนวนนักท่องเที่ยวต่างชาติเพิ่มขึ้นถึง 20 ล้านคน สร้างรายได้อยู่ที่ 1.5 ล้านล้านบาทอย่างไรก็ตาม ททท.ได้ต้อนรับนักท่องเที่ยวอย่างอบอุ่น สร้างความประทับใจแก่นักท่องเที่ยวในช่วง High Season หรือฤดูการท่องเที่ยวในปีนี้ และเพื่อเป็นการแสดงถึงความพร้อมของทุกพื้นที่ จึงได้จัดกิจกรรมมอบของที่ระลึกให้กับนักท่องเที่ยวทุกคนในเที่ยวบิน หรือช่วงเวลาที่กำหนด ณ ท่าอากาศยาน 7 แห่ง ได้แก่ ท่าอากาศยานสุวรรณภูมิ ท่าอากาศยานดอนเมือง ท่าอากาศยานอู่ตะเภา ท่าอากาศยานเชียงใหม่ ท่าอากาศยานภูเก็ต ท่าอากาศยานกระบี่ และท่าอากาศยานสมุย และ 2 ด่านชายแดนทางบก ได้แก่ ด่านพรมแดนหนองคาย และด่านพรมแดนสะเดา สอดรับปีท่องเที่ยวไทย 2565-2566 Visit Thailand Year 2022 – 2023 : Amazing New Chapters สะท้อนความสำเร็จในการพลิกฟื้นการท่องเที่ยวปี 2565 ตอกย้ำภาพลักษณ์ประเทศไทย ให้เป็นจุดหมายปลายทางยอดนิยมของนักท่องเที่ยวทั้งในตลาดระยะใกล้และระยะไกล